Klaus Iohahnis, după ce a vorbit cu Volodimir Zelenski despre rachetele Patriot: ”Aşteaptă cu mare interes decizia României"
Preşedintele Klaus Iohannis a refuzat, miercuri, să spună care este opinia sa despre posibilitatea ca România să trimită Ucrainei un sistem de rachete Patriot.
Aflat în Parcul Naţional Piatra Craiului, șeful statului a fost întrebat de jurnaliști despre această posibilitate, însă el a precizat că nu comentează ”această chestiune”.
"Nu comentez această chestiune şi nu cred că are ce căuta în spaţiul public general. Este o chestiune care trebuie discutată cu specialiştii din armată, care, în final, trebuie decisă în CSAT şi comunicat rezultatul. Nu cred că o dezbatere publică largă este de dorit pe o astfel de speţă foarte specializată şi care, sigur, trebuie dusă într-o zonă unde, din păcate, avem un conflict armat", a afirmat Iohannis, chestionat în legătură cu varianta cedării unei baterii Patriot către Ucraina.
Întrebat când va convoca şedinţa Consiliului Suprem de Apărare a Ţării în care să să discute şi această chestiune, Iohannis a spus: "Imediat ce experţii clarifică chestiunile".
Președintele Klaus Iohannis: ”Nu este simplu. Să nu ne imaginăm că vorbim aici de, nu știu, o remorcă cu trei aparate. Este foarte complicat, sunt contracte care s-au făcut între furnizor și beneficiar, sunt instalații foarte sofisticate și aceste lucruri trebuie foarte bine clarificate, nemaivorbind de faptul că eu nu accept sub nicio formă ca România să rămână fără apărare antirachetă și fără apărare antiaeriană. Despre asta vorbim. Deci, în măsura în care în final se cedează ceva, trebuie România să primească altceva, altfel nu se va face nimic”.
Jurnalist: Există un orizont de timp?
Președintele Klaus Iohannis: ”Nu există un orizont de timp, fiindcă aceste chestiuni, aceste discuții sunt purtate de cei din Ministerul Apărării și durează un timp”.
Jurnalist: Ați vorbit marți cu președintele Zeneski la telefon, cum s-a raportat la tema aceasta, care a fost conținutul discuții?
Președintele Klaus Iohannis: ”Aşteaptă cu mare interes decizia României".
Pe 7 mai, preşedintele Klaus Iohannis a afirmat, după ce a fost primit la Casa Albă de omologul american, Joe Biden, că România va găsi o soluţie în privinţa cedării unui sistem Patriot de apărare antiaeriană Ucrainei.
Șeful statului a efectuat o vizită în Parcul Naţional Piatra Craiului, cu prilejul Zilei Internaţionale a Biodiversităţii şi în marja Zilei Europene a Parcurilor Naţionale Zărneşti.